  Майя Бывальцева Удмуртиын нылпиос пӧлын литературая «Ӵужанай (песянай) доры сюрес» конкурслы йылпумъянъёс лэсьтӥзы. Со сярысь ивортэмын «Удмурт нылкышно кенеш» огазеяськонлэн «ВКонтакте» вотэс бамысь огиназ. 14 аресозь пиналъёслы верос, кылбур яке выжыкыл гожтыны ӵектэмын вал. Оглом 18 уж вуиз, тросэз со пӧлысь - Ижкарысь, одӥгез - Татарстанысь. Дунъясьёс нимысьтыз саклык висъязы быдэстэм ужлэн нылпилэн аресэзлы тупась луэмзэ. Озьы быръемын вал вормисьёс: – Полина Кузнецова  «Устоез выжыкыл» ӧръя; – Оксана Петухова – «Устоез верос» ӧръя; – Анастасия Воронцова – «Устоез кылбур» ӧръя. Со сяна, тужгес аспӧртэмлыко ужъёслэн авторъёссылы «Удмурт нылкышно кенеш» огазеяськонысь ӧнерчиос нимысьтыз кузьымъёс дасязы: соосты басьтозы Ангелина Симакова, Евгений Бектин но Вера Шулакова. Ужъёсын «Удмурт нылкышно кенешлэн» мерлыко вотэсбамаз тодматскыны луэ. Нош кытын но кызьы данъялозы вормисьёсты, радъясьёс берлогес ивортыны оскытӥзы. Ватсалом, вожвылъяськонэз радъязы «Билингва. О практиках формирования двуязычия в современной городской среде» ӵектос но «Удмурт нылкышно кенеш» огазеяськон Азьмуртлэн грантъёсъя фондэз но Удмуртиысь йӧскалык политикая министерстволэн юрттэмзы улсын. Тегъёс: Лулчеберет нылпиос Удмуртия вожвылъяськон удмурткыл Удмуртнылкышнокенеш  